CELEX: 32009R0030
Language: el
Date: 2009-01-16 00:00:00
Title: Κανονισμός (ΕΚ) αριθ. 30/2009 της Επιτροπής, της 16ης Ιανουαρίου 2009 , σχετικά με την τροποποίηση του κανονισμού (ΕΚ) αριθ. 1032/2006 όσον αφορά τις απαιτήσεις για συστήματα αυτόματης ανταλλαγής δεδομένων πτήσης που υποστηρίζουν υπηρεσίες ζεύξης δεδομένων (Κείμενο που παρουσιάζει ενδιαφέρον για τον ΕΟΧ)

17.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 13/20
            
         
      ΚΑΝΟΝΙΣΜΌΣ (ΕΚ) αριθ. 30/2009 ΤΗΣ ΕΠΙΤΡΟΠΉΣ
   
   της 16ης Ιανουαρίου 2009
   σχετικά με την τροποποίηση του κανονισμού (ΕΚ) αριθ. 1032/2006 όσον αφορά τις απαιτήσεις για συστήματα αυτόματης ανταλλαγής δεδομένων πτήσης που υποστηρίζουν υπηρεσίες ζεύξης δεδομένων
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 552/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με τη διαλειτουργικότητα του ευρωπαϊκού δικτύου διαχείρισης της εναέριας κυκλοφορίας (κανονισμός για τη διαλειτουργικότητα) (1), και ιδίως το άρθρο 3 παράγραφος 1,
   τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (2), και ιδίως το άρθρο 8 παράγραφος 2,
   Εκτιμώντας τα ακόλουθα:
   
               (1)
            
            
               Για να καταστεί δυνατή η χρήση των εφαρμογών ζεύξης δεδομένων αέρος-εδάφους, τα κέντρα ελέγχου περιοχής, τα οποία παρέχουν υπηρεσίες ζεύξης δεδομένων σύμφωνα με τον κανονισμό (ΕΚ) αριθ. 29/2009 της Επιτροπής, της 16ης Ιανουαρίου 2009, σχετικά με τον καθορισμό απαιτήσεων για τις υπηρεσίες ζεύξης δεδομένων στον ενιαίο ευρωπαϊκό ουρανό (3), πρέπει να έχουν έγκαιρη πρόσβαση σε κατάλληλες πληροφορίες πτήσεων.
            
         
               (2)
            
            
               Για να είναι σε θέση η επόμενη μονάδα ελέγχου εναέριας κυκλοφορίας να αρχίσει την ανταλλαγή δεδομένων με το αεροσκάφος, εφόσον τα ενδιαφερόμενα κέντρα ελέγχου περιοχής δεν διαθέτουν κοινή υπηρεσία συνδετικότητας ζεύξης δεδομένων, εφαρμόζονται αυτόματες διαδικασίες σχετικές με τη σύνδεση και την επικοινωνία με την επόμενη αρμόδια αρχή.
            
         
               (3)
            
            
               Ο Eurocontrol έχει λάβει την εντολή, σύμφωνα με το άρθρο 8 παράγραφος 1 του κανονισμού (ΕΚ) αριθ. 549/2004, να εκπονήσει τις απαιτήσεις για τη συντονισμένη εισαγωγή των υπηρεσιών ζεύξης δεδομένων. Ο παρών κανονισμός βασίζεται στη σχετική έκθεση εντολής της 19ης Οκτωβρίου 2007.
            
         
               (4)
            
            
               Ο κανονισμός (ΕΚ) αριθ. 1032/2006 της Επιτροπής, της 6ης Ιουλίου 2006, σχετικά με τον καθορισμό απαιτήσεων για συστήματα αυτόματης ανταλλαγής δεδομένων πτήσης για την αναγγελία, το συντονισμό και τη μεταβίβαση πτήσεων μεταξύ μονάδων ελέγχου εναέριας κυκλοφορίας (4), πρέπει επομένως να τροποποιηθεί αναλόγως.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ενιαίου ουρανού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1032/2006 τροποποιείται ως εξής:
   
               1.
            
            
               Στο άρθρο 3 προστίθεται η ακόλουθη παράγραφος 4:
               «4.   Οι πάροχοι υπηρεσιών αεροναυτιλίας, οι οποίοι παρέχουν υπηρεσίες ζεύξης δεδομένων σύμφωνα με τον κανονισμό (ΕΚ) αριθ. 29/2009, εξασφαλίζουν ότι τα συστήματα που αναφέρονται στο άρθρο 1 παράγραφος 2 στοιχείο α) και εξυπηρετούν κέντρα ελέγχου περιοχής, συμμορφώνονται με τις απαιτήσεις διαλειτουργικότητας και επιδόσεων που καθορίζονται στο παράρτημα I μέρη A και Δ.».
            
         
               2.
            
            
               Τα παραρτήματα Ι και III τροποποιούνται σύμφωνα με το παράρτημα του παρόντος κανονισμού.
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Ιανουαρίου 2009.
      
         
            Για την Επιτροπή
         
         Antonio TAJANI
         
         
            Αντιπρόεδρος
         
      
   
   
      (1)  ΕΕ L 96 της 31.3.2004, σ. 26.
   
      (2)  ΕΕ L 96 της 31.3.2004, σ. 1.
   
      (3)  Βλέπε σελίδα 3 της παρούσας Επίσημης Εφημερίδας.
   
      (4)  ΕΕ L 186 της 7.7.2006, σ. 27.
   
      ΠΑΡΑΡΤΗΜΑ
      Τα παραρτήματα Ι και ΙΙΙ του κανονισμού (ΕΚ) αριθ. 1032/2006 τροποποιούνται ως εξής:
      
                  1.
               
               
                  Στο παράρτημα I, προστίθεται το ακόλουθο μέρος Δ:
                  «ΜΕΡΟΣ Δ:   ΑΠΑΙΤΗΣΕΙΣ ΓΙΑ ΤΙΣ ΔΙΑΔΙΚΑΣΙΕΣ ΥΠΟΣΤΗΡΙΞΗΣ ΤΩΝ ΥΠΗΡΕΣΙΩΝ ΖΕΥΞΗΣ ΔΕΔΟΜΕΝΩΝ
                  1.   ΠΡΟΩΘΗΣΗ ΣΥΝΔΕΣΗΣ (logon forward)
                  1.1.   Σχετικές πληροφορίες πτήσης
                  1.1.1.   Οι πληροφορίες που αφορούν τη διαδικασία σύνδεσης αναγγελίας περιλαμβάνουν τουλάχιστον:
                  
                              —
                           
                           
                              ταυτοποίηση του αεροσκάφους,
                           
                        
                              —
                           
                           
                              το αεροδρόμιο αναχώρησης,
                           
                        
                              —
                           
                           
                              το αεροδρόμιο προορισμού,
                           
                        
                              —
                           
                           
                              τον τύπο σύνδεσης (logon),
                           
                        
                              —
                           
                           
                              τις παραμέτρους σύνδεσης (logon).
                           
                        1.2.   Εκτελεστικοί κανόνες
                  1.2.1.   Διαδικασία προώθησης σύνδεσης εκτελείται για κάθε πτήση που ταυτοποιείται μέσω ζεύξης δεδομένων, η οποία έχει προγραμματισθεί να διασχίσει τα σύνορα.
                  1.2.2.   Η διαδικασία προώθησης σύνδεσης αρχίζει στον καθορισμένο χρόνο ή, το συντομότερο δυνατόν, μετά τον καθορισμένο χρόνο που υπολογίζεται ως εξής:
                  
                              —
                           
                           
                              έναν παραμετρικά καθοριζόμενο αριθμό λεπτών πριν από την προβλεπόμενη ώρα διέλευσης από το σημείο συντονισμού,
                           
                        
                              —
                           
                           
                              ώρα στην οποία η πτήση βρίσκεται σε διμερώς συμφωνημένη απόσταση από το σημείο συντονισμού,
                           
                        ανάλογα με τις επιστολές συμφωνίας.
                  1.2.3.   Τα κριτήρια επιλογής για τη διαδικασία προώθησης σύνδεσης καθορίζονται στις επιστολές συμφωνίας.
                  1.2.4.   Οι πληροφορίες προώθησης σύνδεσης περιλαμβάνονται στις αντίστοιχες πληροφορίες πτήσης στην παραλαμβάνουσα μονάδα.
                  1.2.5.   Η κατάσταση προώθησης σύνδεσης της πτήσης μπορεί να απεικονίζεται στην κατάλληλη θέση εργασίας της παραλαμβάνουσας μονάδας.
                  1.2.6.   Η ολοκλήρωση της διαδικασίας προώθησης σύνδεσης και η σχετική επιβεβαίωση από την παραλαμβάνουσα μονάδα κοινοποιείται στη μεταβιβάζουσα μονάδα.
                  1.2.7.   Σε περίπτωση που δεν επιβεβαιωθεί η ολοκλήρωση της διαδικασίας προώθησης σύνδεσης, σύμφωνα με τις εφαρμοστέες απαιτήσεις ποιότητας των παρεχόμενων υπηρεσιών, ζητείται από το αεροσκάφος επαφή με ζεύξη δεδομένων αέρος-εδάφους.
                  2.   ΓΝΩΣΤΟΠΟΙΗΣΗ ΣΤΗΝ ΕΠΟΜΕΝΗ ΑΡΧΗ
                  2.1.   Σχετικές πληροφορίες πτήσης
                  2.1.1.   Οι πληροφορίες που αφορούν τη διαδικασία γνωστοποίησης στην επόμενη αρχή περιλαμβάνουν τουλάχιστον:
                  
                              —
                           
                           
                              ταυτοποίηση του αεροσκάφους,
                           
                        
                              —
                           
                           
                              το αεροδρόμιο αναχώρησης,
                           
                        
                              —
                           
                           
                              το αεροδρόμιο προορισμού.
                           
                        2.2.   Εκτελεστικοί κανόνες
                  2.2.1.   Η διαδικασία γνωστοποίησης στην επόμενη αρχή εκτελείται για κάθε επιλέξιμη πτήση που διασχίζει τα σύνορα.
                  2.2.2.   Η διαδικασία γνωστοποίησης στην επόμενη αρχή ενεργοποιείται μόλις αναγνωρισθεί από το σύστημα του αεροσκάφους το αίτημα της επόμενης αρχής.
                  2.2.3.   Μετά την επιτυχή επεξεργασία γνωστοποίησης στην επόμενη αρχή, η παραλαμβάνουσα μονάδα ζητεί από το αεροσκάφος την έναρξη ζεύξης δεδομένων ελεγκτή-χειριστή (CPDLC).
                  2.2.4.   Εφόσον η επόμενη αρχή δεν παραλάβει τις εν λόγω πληροφορίες εντός διμερώς συμφωνημένου παραμετρικά καθοριζόμενου χρόνου, η παραλαμβάνουσα μονάδα εφαρμόζει τοπικές διαδικασίες για την έναρξη επικοινωνίας ζεύξης δεδομένων με το αεροσκάφος.
                  2.2.5.   Η ολοκλήρωση της διαδικασίας γνωστοποίησης στην επόμενη αρχή και η σχετική επιβεβαίωση από την παραλαμβάνουσα μονάδα ανακοινώνεται στη μεταβιβάζουσα μονάδα.
                  2.2.6.   Σε περίπτωση που δεν επιβεβαιωθεί η ολοκλήρωση διαδικασίας, σύμφωνα με τις εφαρμοστέες απαιτήσεις ποιότητας των παρεχόμενων υπηρεσιών, η μεταβιβάζουσα μονάδα ενεργοποιεί τοπικές διαδικασίες.».
               
            
                  2.
               
               
                  Στο παράρτημα ΙΙΙ, τα σημεία 2 και 3 αντικαθίστανται από το ακόλουθο κείμενο:
                  
                              «2.
                           
                           
                              Οι απαιτήσεις διαλειτουργικότητας και επιδόσεων, οι οποίες καθορίζονται στις παραγράφους 3.2.4, 3.2.5, 4.2.3, 4.2.4, 5.2.3, 5.2.4, 6.2.3 και 6.2.4 του παραρτήματος I μέρος B και 1.2.6, 1.2.7, 2.2.5 και 2.2.6 του παραρτήματος I μέρος Δ, θεωρούνται επίσης απαιτήσεις ασφαλείας.
                           
                        
                              3.
                           
                           
                              Για την αναθεώρηση των διαδικασιών συντονισμού, ακύρωσης του συντονισμού, βασικών δεδομένων πτήσης και αλλαγής των βασικών δεδομένων πτήσης, προώθησης σύνδεσης και γνωστοποίησης στην επόμενη αρχή, θεωρούνται επίσης απαιτήσεις ασφαλείας οι απαιτήσεις ποιότητας υπηρεσίας που καθορίζονται στο παράρτημα II.».